
Par mūsu dzīves kvalitāti!

PIELIKUMS # 1

Par iespējamo vides piesārņojumu un tā novērtējumu
Pirmkārt, likums „ Par piesārņojumu „ 2001.07.01 ( turpmāk – Likums ) 1 – mā panta 7 – jā apakšpunktā definē:  piesārņojums - tāda tieša vai netieša emisijas ietekme uz vidi, kas var apdraudēt cilvēku veselību, nodarīt kaitējumu īpašumam, rada vai var radīt kaitējumu videi, tai skaitā ekosistēmām, traucēt dabas resursu izmantošanu vai citādi traucēt likumīgu vides izmantošanu; piesārņojoša darbība – augsnes, zemes dzīļu, ūdens, gaisa, iekārtu vai ēku un citu stacionāru objektu izmantošana, kas var radīt vides piesārņojumu vai avāriju risku, kā arī darbība , kas tiek veikta piesārņotā vietā un var izraisīt piesārņojuma izplatīšanos.         

Likumdevējs piesārņojošas darbības ( 19 – tā panta 1 - mais apakšpunkts ) iedala A, B un C kategorijās, ņemot vērā piesārņojuma daudzumu un iedarbību vai risku, ko tas rada cilvēku veselībai un videi ( A kategorijā ir iekļautas piesārņojošās  darbības ar visbīstamāko iespējamo ietekmi uz cilvēku veselību un vidi, kā arī visaugstāko risku ). Iekārtas stikla, arī stikla šķiedras ražošanai, kuru kausēšanas jauda pārsniedz 20 tonnas dienā ir A kategorijas piesārņojoša darbība. Šo darbību likumdevējs ir iekļāvis Likuma 1 – mā pielikuma 3 – šās sadaļas Minerālu izstrādājumu ražošana 3 - jā apakšpunktā aiz iekārtām azbesta ražošanai un azbesta izstrādājumu izgatavošanai. Pie tam piesārņojoša darbība, kuru rada „  stikla šķiedras ražošana „ , ir starp nedaudzajiem piesārņojuma veidiem no Likuma 1 – mā pielikuma, kuri iekļauti arī Likuma 2 – jā pielikumā „ Piesārņojošas darbības ( iekārtas ) , kurām nepieciešama siltumnīcefekta gāzu emisijas atļauja „.

Otrkārt, ISOVER projekta jauda varētu sasniegt 37 mW, tas ir tuvoties PA „Mālkalne“ katlumājās Skolas ielā un Upes prospektā uzstādītai jaudai – 43 mW. Taču katlumāju jauda seko ārgaisa temperatūras izmaiņām, turpretī stikla šķiedras ražošanas jauda nemainīsies, tāpēc izņemot dažas aukstas nedēļas gadā, ISOVER iespējamās rūpnīcas jauda būs lielāka nekā katlumāju Skolas ielā un Upes prospektā kopējā acumirkļa jauda.  Tātad tāds pats daudzums enerģijas, kuru patērē, lai apsildītu un apgādātu ar karsto ūdeni divdesmit tūkstošus Ogres iedzīvotājus, tiks tērēts, lai nodrošinātu piecdesmit darbavietas iespējamās ISOVER rūpnīcas tehnoloģiskajos procesos. Par šādu risinājumu tieši uz Ogres un Ikšķiles novadu esošās robežas, bet faktiski Ogres pilsētā, ir lēmuši Ikšķiles novada domes deputāti. Šāda jauda iespējamo ISOVER rūpnīcu varētu ierindot lielāko Latvijas A kategorijas vides piesārņotāju, kuriem papildus nepieciešama „siltumnīcefekta gāzes emisijas atļauja“, saraksta augšgalā, iespējams tūlīt aiz SIA CEMEX un A/S „ Valmieras stikla šķiedra „.

Treškārt, ISOVER pārstāvji kā veiksmes stāstu pasniedz Somijas  pilsētu Hyvinkaa un Forssa pieredzi. ISOVER rūpnīcas šajās pilsētās ir būvētas pirms trīsdesmit gadiem, pilnīgi citādos sociālpolitiskos apstākļos. Šodien pilsētplānošana paredz līdzsvarotu ( ilgtspējīgu ) attīstību, ievērojot līdzsvaru starp ekonomiskiem , vides un sociāliem faktoriem. Iespējamais ISOVER energopaģērošais projekts, kura jauda , izņemot dažas aukstas nedēļas gadā,  pārsniegs visas Ogres centralizētās siltumapgādes sistēmas jaudu, noteikti liegs Ogrei līdzsvarotas attīstības iespējas. Pašvaldību budžetos Somijā ir līdz trīs reizēm lielāka valsts līdzdalība, kas noteikti palielina Somijas pašvaldību interesi piedalīties valsts nozīmes projektos, veidojot savas pilsētas kā pierūpnīcu pilsētas. 

Ceturtkārt, ISOVER pārstāvji, atsaucoties uz MK noteikumu Nr. 87 „ Kārtība, kādā novērtējama paredzētās darbības ietekme uz vidi „ otrās sadaļas otro punktu , kas nosaka kārtību, kādā paredzētai darbībai ir jāsaņem valsts institūcijās (Vides pārraudzības valsts birojā vai Valsts vides dienesta attiecīgajā reģionālā pārvaldē), nav izpildījuši Būvniecības likuma 12 – tā panta un MK noteikumu Nr.331 „ Paredzētās būves publiskās apspriešanas kārtība“ trīspadsmitā punkta“Būvniecības ieceres ierosinātājs būvniecības ieceres publiskai apspriešanai sagatavo šādus materiālus un informāciju“ ceturtā apakšpunkta prasības, kas no būvniecības ieceres ierosinātāja pieprasa „ aprakstu par būvniecības ieceres iespējamo ietekmi uz attiecīgās administratīvās teritorijas vai reģiona vidi, infrasstruktūru, iedzīvotāju sadzīves apstākļiem un nekustamā īpašuma vērtību“.  Par citiem šī projekta negatīvajiem aspektiem rakstīju Ogres Vēstīs š.g. 3 – jā janvārī . 

Ņemot vērā to, ka ISOVER rūpnīca var kļūt par vienu no lielākajiem A kategorijā iekļautajiem vides piesārņotājiem Latvijā, kuram  papildus nepieciešama siltumnīcefekta gāzu emisijas atļauja, to, ka ISOVER pārstāvji iespējamā projekta publiskās apspriešanas gaitā nav snieguši viennozīmīgas atbildes ne par paredzēto jaudu, ne par pielietojamām tehnoloģijām ( sniegtie dati ir vairākkārt mainījušies ) un to, ka nav izpildītas Būvniecības likuma prasības, aicinu Ogres novada domes deputātus neatbalstīt Ikšķiles novada domes ieceri izsniegt plānošanas un arhitektūras uzdevumu ISOVER rūpnīcas projektēšanai.  

